เวิลด์แบงก์เชื่อศก.ไทยพุ่ง
เวิลด์แบงก์คาดเม็ดเงินฟื้นน้ำท่วมช่วยกระตุ้นเศรษฐกิจโตเพิ่ม 1.5% แนะรัฐเตรียมแผนรับมือระยะสั้นลงทุนยาว
14 ก.พ. 2555

เวิลด์แบงก์คาดเม็ดเงินฟื้นน้ำท่วมช่วยกระตุ้นเศรษฐกิจโตเพิ่ม 1.5% แนะรัฐเตรียมแผนรับมือระยะสั้นลงทุนยาว 
นางกิริฎา เภาพิจิตร นักเศรษฐ ศาสตร์อาวุโส ธนาคารโลกประจำประเทศไทย เปิดเผยว่า ธนาคารโลกคาดการณ์ว่า การฟื้นฟูความเสียหายหลังเหตุการณ์น้ำท่วมใหญ่ในปีที่ผ่านมา จะช่วยกระตุ้นการเติบโตของเศรษฐกิจไทยในปีนี้ได้เพิ่มขึ้นราว 1.5% เนื่องจากการสำรวจหลังน้ำลดพบว่ามีความต้องการฟื้นฟูและซ่อมแซมสูงกว่าที่คาดไว้ โดยคาดว่าจะมีเม็ดเงินในการซ่อม แซมและฟื้นฟูประมาณ 1.5 ล้านล้านบาท จากความเสียหายและสูญเสียรวม 1.4 ล้านล้านบาท จนต้องมีการฟื้นฟูและลงทุนทั้งในโครงสร้างพื้นฐาน อุตสาหกรรม และการบริโภค ซึ่งมีส่วนช่วยกระตุ้นอัตราการขยายตัว
อย่างไรก็ตาม ธนาคารโลกยังอยู่ระหว่างทบทวนประมาณการณ์ทางเศรษฐกิจในปีนี้ เนื่องจากต้องรอดูว่ารัฐบาลจะสามารถทำตามแผนป้องกันน้ำท่วมในระยะสั้นได้หรือไม่ หลังจากมีการประกาศแผนการจัด การน้ำระยะสั้นและระยะปานกลางออกมา ซึ่งหากทำได้ก็จะช่วยสร้างความเชื่อมั่นและถือเป็นสัญญาณที่ดีของเศรษฐกิจไทย และต้องรอดูความชัดเจนของวิกฤตหนี้ในยุโรปที่ถือเป็นปัจจัยลบในปีนี้
“เดิมเราคาดว่าน้ำท่วมจะช่วยกระตุ้นเศรษฐกิจได้เพียง 0.5% แต่ล่าสุดพบว่าน่าจะส่งผลดีกว่าที่คาดไว้ตอนแรก” นางกิริฎา กล่าว
สำหรับความกังวลที่จะเกิดอุกทกภัยในปีนี้ซ้ำ เป็นปัจจัยรองที่มีผลต่อเศรษฐกิจไทย แต่รัฐบาลก็ต้องเร่งให้ข้อมูลกับประชาชนและนักลงทุนในการเตรียมตัวกับปัญหาน้ำ โดยต้องให้เข้าถึงแหล่งข้อมูลมากขึ้น ขณะเดียวกันการที่รัฐบาลจัดสรรงบประมาณ 2.2 ล้านล้านบาท ในการลงทุนโครงสร้างพื้นฐานและบริหารจัดการน้ำนั้น หากรัฐบาลทำได้ตามแผนที่วางไว้ก็จะสร้างความเชื่อมั่นให้กับนักลงทุนและผู้บริโภค
นางวราภรณ์ หิรัญวัฒน์ศิริ ผู้เชี่ยวชาญด้านสิ่งแวดล้อม ธนาคารโลกประจำประเทศไทย กล่าวว่า ในปีนี้รัฐบาลควรเร่งลงทุนเชิงโครงสร้างและลงทุนระบบเตือนภัย การเคลื่อนย้ายคนต้องจัดทำผังเมืองใหม่ให้รองรับการขยายตัวของเมือง
ธนาคารโลก เสนอว่า แนวทางที่มีประสิทธิภาพสูงสุดในการบริหารความเสี่ยงจากอุทกภัยคือมาตรการเชิงโครงสร้าง และมาตรการอื่นๆ เช่น การสร้างช่องทางระบายน้ำและฟลัดเวย์ การจัดให้มีพื้นที่สีเขียวในเมือง พื้นที่ชุ่มน้ำ และแนวกันชน การสร้างระบบเตือนภัยน้ำท่วม การวางแผนการใช้ที่ดินเพื่อหลีกเลี่ยงอุทกภัย การใช้ที่ดินทำแก้มลิงเพื่อรองรับและชะลอการไหลของน้ำ ซึ่งต้องอาศัยความร่วมมือระหว่างหน่วยงานรัฐ ประชาสังคม เอกชน และการตัดสินใจอย่างทันท่วงที